b'\n_START_ARTICLE_\nKlavirski koncert \xc5\xa1t. 4 (Beethoven)\n_START_PARAGRAPH_\nLudwig van Beethoven: Klavirski koncert \xc5\xa1t. 4, G-dur, op. 58\n_START_SECTION_\nPrva izvedba\n_START_PARAGRAPH_\n22. decembra leta 1808 so lahko dunajski ljubitelji glasbe v gledali\xc5\xa1\xc4\x8du Theater an der Wien poslu\xc5\xa1ali enega najpomembnej\xc5\xa1ih koncertov v glasbeni zgodovini. Koncert je organiziral Ludwig van Beethoven in na njem prvi\xc4\x8d predstavil svojo Pastoralno simfonijo, koncertno arijo Ah, perfido, dva stavka iz Ma\xc5\xa1e v c-molu, \xc4\x8cetrti klavirski koncert (klavir je igral sam), Simfonijo \xc5\xa1t. 5 in Fantazijo za zbor, klavir in orkester, ve\xc4\x8d kot \xc5\xa1tiri ure nove glasbe. Dvorana je bila mrzla in orkester slabo pripravljen (skladatelj ni imel dovolj denarja, da bi pla\xc4\x8dal glasbenikom dodatne vaje), pevka pa je imela tremo. Kon\xc4\x8dni vtis tega maratonskega koncerta je bil klavrn: neki obiskovalec je izjavil, da je\xc2\xa0\xc2\xbbbilo preve\xc4\x8d dobrega in \xc5\xa1e ve\xc4\x8d glasnega\xc2\xab. Koncert za klavir in orkester \xc5\xa1t. 4 je Beethoven verjetno v obupu vklju\xc4\x8dil v program tik pred zdajci, saj ni imel nobene druge prilo\xc5\xbenosti, da bi ga predstavil javnosti.'